हलि नेवाः न्ट्यसःलिस: कासाय्‌ न्ह्यसः दयेकेगु झ्वलय्‌ 
- केशरमान ताम्राकार 
शिकागो, अमेरिका । 


नेपालय्‌ जुइगु अन्तर क्याम्पस व अन्तर मा.वि. नेपालभाषा न्ह्यसःलिसः 
कासा द्यूगु प्यंगू दशक लिपा हलिमय्‌ हलिं नेवा: दबूया ग्वसालय्‌ सन्‌ 
२०२१ अथे धयागु नेपाल संबत्‌ ११४१ य्‌ न्हापांगु हलिं नेवाः न्ह्यसःलिसः 
कासा जुल । थुगु कासाय्‌ हलिंया न्यागू देस- अमेरिका, क्यानाडा, बेलायत, 
इष्टोनिया व नेपालं याना: ब्याक्क २० गू पुचलं ब्वति काःगु जुल । अथे हे 
नेपाल संबत्‌ ११४३ स जूगु निक्वःगु हलिं नेवाः न्ह्यसःलिसः कासाय्‌ स्वंगू 
देय्‌- नेपाल, अमेरिका व बेलायतपाखें २१ गू पुचलं ब्वति काल । न्हापांगु 
न्ह्यसःलिसः कासाय्‌ क्यानाडाया बिमल मान श्रेष्ठ व निक्वःगु न्ह्यसःलिसः 
कासाय अमेरिका, बोस्टनया समन्तश्री रत्न बज्राचार्य भाजुपिन्सं कजिकथं 
भाला कूबिया दीगु खः। अथे हे निगुलिं कासाय न्ह्यसः दयेकेगु ज्याया 
भाला जितः लःल्हाःगु खः । न्हापांगु न्ह्यसःलिसः कासाय्‌ न्ह्यसःलिसः निर्माण 
कमिटी जिगु कजिसुइ क्यानाडाया उत्तम माक:जु, नरेश ताम्राकार व प्रज्वल 
प्रधान, अथे हे अमेरिकाया नारायण राजभण्डारी, नेपा:या उदेन न्हूसायमि, व 
शाक्य सूरेनपिं दुथ्याःगु जुल । अथे हे निक्वःगु न्ह्यसःलिसः दयेकेगु कमिटिइ 
जिगु कजिसुइ बोस्टनया समन्तश्री रत्न वज्राचार्य, न्यूयोकया डा. नरेश 
मान शाक्य, फिलाडेल्फिया, पेन्सिलभेनियाया डा. सुशील बहादुर ताम्राकार, 
बेलायतया संयुक्त श्रेष्ठ व नेपा:या पौभा: सायमिपिं दुथ्याःगु जुल । 

मुक्क यानाः न्हापांगु चरणया कासायात छगू कासाय्‌ २४ गू न्ह्यसः व 
उकिया सम्भावित लिस: माःगु जुल । न्हापांगु चरणया ५ गू कासायात १२० 
गू न्ह्यसः माःगु जुल । प्यंगू क्वाटर फाइनलया प्रत्येक कासाय २८ गू न्ह्यसः 
यायेबलय्‌ ११२ गू न्ह्यसःत, निगू सेमि फाइनलय्‌ २८ गू न्ह्यसःया ल्याखं 
५६ ग्‌ न्ह्यसःत व फाइनलयात ३२ गू न्ह्यसःत याना: कासा ज्वःछियात 
मुक्क ३२० गू न्ह्यसःत माःगु जुल । थुलि न्ह्यसःयात जिमिसं द्रःछिं मयाक 
न्ह्यसःत मुंकाः न्ह्यसः बैंक दयेकागु जुल । अले न्ह्यसःलिसः कासाय्‌ न्यनेज्यूगु 
न्स्यसःत छखे चीका । अनंलि व हे बैंक माःमाःगु न्ह्यसःत ल्ययेगु ज्या यानागु 
जुल । न्ह्यसः निर्माण यायेगु भवलय्‌ थुगु कासाया मू आज्जुकथं भाय्‌, कला, 
साहित्य, इतिहास, तजिलजि, लिपि, मे, हुलाप्याखं, संकिपा, कासा, त्वा: बहाः, 
ब्यक्तित्व म्हसीका आदियात कःघाना: ५० प्रतिशत अले ल्यंगु ५० प्रलिशतय्‌ 

नेपाःया सामान्य ज्ञान, क्वा:क्वाःगु बुखँ, राजनीति, अन्तर्राष्ट्रिय कासा, संगीत, 
संकिपा आदि दुथ्याकागु जुल । 

न्ह्यसः दयेकेगु ज्याय दकलय्‌ थाकुगु व ई काइगु ज्या धयागु न्ह्यसः व 
उकिया सम्भावित लिस: खः । न्ह्यसःलिसः कासायात माःगु न्ह्यसःत दयेकाः 
न्ह्यसः निर्माण कमिटीया दुजःपिन्त छूवयेगु ज्या जुइ । छन्हु निन्ह वयकःपिन्त 
ई बिया: छन्हु सकस्यां लाःगु इलय्‌ स्वघौ प्यघौ ई बिका: उगु न्ह्यसः सेटया 
विषययात कया: सहलह जुइ । ब्वति काइपिनिगु स्तर स्वया: न्ह्यसःत व 
उकिया लिस: पाय॒छि जू मज्‌, न्ह्यसःया ब्वथलाकथं ५० प्रतिशत नेपालभाषा 
सम्बन्धि न्ह्यसः लाः मलाः अथे हे नेपालभाषा व अंग्रेजि भायया शुद्धाशृद्धियात 
नं उलि हे ध्यान बीमाल । पुचःया दुज:तय्‌ दुने खँ ब्याका:लि न्ह्यसःलिसःया 
सेट तयार याना: उगु सेट कासाया नितिं सफ्टवेयर दयेकेत हलिं नेवा: दबूया 
आःयाम्ह नायः भाजु संयुक्त श्रेष्ठयात छूवयाबीगु खः । न्हापांगु व निक्वःगु 
निगुलिं कासाया सफ्टवेयर दयेकेगु भाला वयूकलं कयादीगु खः । 

न्ह्यसः व सम्भावित लिसःया लिसें न्ह्यसःलिसे ज्वःलाःगु किपात तयाः 
सफ्टवेयर दयेके सिधयेकाः वयूकलं उगु सफ्ववेयरयात पिडिएफ फाइल 
दयेकाः छवया हयादीगु जुल । उगु पिडिएफ फाइल स्वया: सकतां पायुछि जू 
धयागु लिसः पुचःपाखें वनेवं वयकलं उगु प्रोग्राम बांलाक रन जू मज्‌ परिक्षण 
यानाः छन्हुन्ह्यः क्वीज मास्टरयात छवयादी । हानं छक: क्वीज मास्टरं उगु 
प्रोग्रामयात थःगु कम्प्युटरय्‌ तयाः बांलाक ज्या या: मयाः परिक्षण यानाःलि 
पायछि जुइवं न्ह्यसःलिसः कासाय्‌ छयली । छुं जुयाः क्वीज मास्टरयात चले 
याये अःपु मजू बाय उगु प्रोग्राम चले मजूगु खनेदुसा कासा जुइन्त्यः प्रोग्रामर 
भाजुयात सुचं बिया: दयेकेगु बाय्‌ निर्देशन बीगु ज्या जुइ । 

निगुलिं न्ह्यसःलिसः कासा डिजिटल प्रविधिपाखें अनलाइनय्‌ जूगु ख: । 
न्हापांगु न्ह्यसःलिसः कासाया न्हापांगु चरण व क्वाटर फाइनलतक मुक्कं 
अनलाइनं जूगु खः। अले सेमि फाइनल व फाइनल अनलाइन व भौतिक 
रुपं जूगु खःसा निक्वःगु न्ह्यसःलिसः कासाया न्हापांगु चरण जक मुक्कं 
अनलाइनं जुल । अले क्वाटर फाइनलंनिसें अनलाइन व भौतिककथं फुक्कं 
ब्वति काइपिन्त छगू हे क्वथाय्‌ तया: न्ह्यसःलिसः कासा न्ह्याकूगु जुल । 

न्हापांगु न्ह्यसःलिसः कासाय्‌ ब्वति काःपिं पुचःयात थी थी स्वांया नां 
ब्यूगु खः । गथेकि- गुणकेरा स्वां, दाफ्व: स्वां आदि । निक्वःगु न्ह्यसःलिसः 

कासाय्‌ धाःसा स्वांया नांया पल्सा नेवा: मरिचरिया नां गथेकि- लाखामरि, 
चतांमरि आदि ब्यूगु जुल । 

निक्वःगु हलिं नेवाः न्ह्यस:लिस: कासाय्‌ जिमिसं ३२ गृ न्ह्यसः न्यनागु 
खः । २ गू न्ह्यसःया लिसः सुनानं बी मफुत, अथे धयागु ३२ गू न्ह्यसलय्‌ 
६.२५% लिसः सुनानं मसिल । अले ९३.७५% न्ह्यसःया लिसः पायूछि बीत 
ताःलात । 

कासाय्‌ न्यनेवं उकिया लिसः बिल धाःसा व पुचःयात २० गृ ल्याः, 
निगूगु पूचलं लिसः बिल धाःसा १५ गू ल्याः, स्वंगूगु पुचलं लिसः बिल धाःसा 
१० गू ल्या: व प्यंगूगु पुचलं लिसः बिल धाःसा उगु पुचःयात ५ ल्याः बीगु 
जुइ । 

थुगु बिजं कासाय्‌ मुक्क ३२ गू न्ह्यसलय्‌ न्यनेवं लिसः वःगु न्ह्यसः 
६ गू जुल । खुगु न्ह्यसःया लिसः बियाः २० ल्याः काःगु जुल | अथे हे ५ गू 
न्स्यसःया दकलय्‌ लिपांगु पूचलं ब्यूगु न्ह्यसःया लिसः ५ गू जुल । मेगु १९ 
गू न्ह्यसःया लिसः बियाः १५ गू व १० गृ ल्याः काःगु खः । न्हापांगु हलिं 
नेवाः न्ह्यसःलिसः कासाया सिरपाः न्हाप, ल्यू, लियां ल्यू व प्यंगूगु लाःपिन्त 
छसिकथं अमेरिकी डलर खुसः, प्यसःत्या, स्वसः व सत्या खःसा निक्वःगु हलिं 
नेवाः न्ह्यसःलिसः कासाय्‌ त्याःपिन्त न्हाप, ल्यू, लियां ल्यू व प्यंगूगु लाःपिन्त 
अमेरिकी डलर द्वःछ, च्यासः, खुस: व प्यसः ब्यूगु जुल । 


छगूकथं धायेगु खःसा निगुलिं कासाया बिजं कासाय्‌ तसक धें धें बल्ला: 
जूगु दु, प्रतिस्पर्धी जूग॒ दु । कासाय्‌ ब्वति काः झाःपिं कासामिपिन्सं तसकं 
तयारि याःगु खनेद्‌ । न्हूगु पुस्तायात बौद्धिक ज्ञान बीगु व झीगु सभ्यतायात 
दुग्यंक म्हसीकाः ज्ञानया धुक्‌ बल्लाकेग ज्याय्‌ थज्याःगु हलिं नेवाः न्ह्यसःलिसः 
कासा यानावं च्वनेमा: । 


बन्छ 


